google/wiki40b huggingface dataset:
BMW E90

Sammenligning med E46

E90 sedan er 49 mm lengre, 78 mm bredere og 9 mm høyere enn den forrige utgaven av 3-serien, E46. Akselavstanden er økt med 35 mm. Til tross for den økte størrelsen, er E90 lettere enn E46, noe som skyldes økt bruk av lette metaller som aluminium og magnesium.
E90 leveres med punkteringsfrie dekk som standard og leveres derfor ikke med reservehjul.

Spesialutgaven 320si

BMW 320si er en spesialutgave produsert i 2006 i kun 2 600 eksemplarer. 320si ble bygd for å kunne stille til start i FIA World Touring Car Championship (WTCC). 320si har en modifisert fire sylindret motor (N45) som er forskjellig fra motoren i 320i (N46). Endringene er blant annet høyere turtallsperre (7 300 omdr.) og høyere kompresjon enn standard 320i. Motoren er for det meste håndbygd og har ikke Valvetronic, noe som reduserer antall bevegelige deler.  Akselerasjonen fra 0 til 100 km/t tar 8,1 sekunder og fra 80 til 120 km/t går på 7,7 sekunder. Til sammenligning er standard 320i akselerasjon på henholdsvis 9,0 og 9,1 sekunder.

Coupé (E92)

Coupéversjonen ble lansert i august 2006 og er den første coupéen fra BMW hvor det er mulig å få firehjulstrekksystemet xDrive. Coupéen er lengre og smalere enn sedanutgaven.
Anna Elisabeth Westerlund

Liv og virke

Etter examen artium som privatist ved Lektorenes artiumskurs i Oslo i 1937, studerte Westerlund sosialøkonomi i to år. Hun utdannet seg videre til dameskredder ved Statens håndverks- og kunstindustriskole og hun tok kurs i fjærkrerøkt. Hun arbeidet blant annet som kontrollør i Statens kornforretning, men hadde også en rekke opphold og reiser i utlandet. 
Hun var opptatt av sosialt arbeid, og allerede i elleveårsalder startet hun en sanitetsforening i hjembygda. I 1931 startet hun «De sykes venn», som hun betegnet som Norges første kreftforening. I 1958 stiftet hun «Kuleklubben», en gateorganisasjon for gutter og jenter i oppdragende øyemed. Her betegnet hun seg selv som «bandefører». Hun var en ivrig sjakkspiller, fikk en del premier og hadde verv i Oslo og omegn sjakkrets. Hun skrev også prologer og allehånde festsanger.
I et tilfelle av akutt pengenød i studietiden opererte hun som spåkone, et virke som etter hvert ble det sentrale i hennes liv. 
Westerlund fikk dedikert et temanummer av Tradisjon i anledning 75-årsdagen i 1982, og bidro selv med lederartikkelen «Å være synsk».
Westerlund ble i 1983 invitert av formannskapet i Gulen for å få hjelp om å peke ut det gamle Gulating-stedet.
Lang tid før sin død hadde hun testamentert sin hjerne til Universitetet i Bergen. Den ble derfor behørig preparert og fraktet til Patologisk avdeling på Haukeland sykehus like etter hennes død. Siden har en bredt sammensatt gruppe studert den grundig.

Saker Westerlund uttalte seg om

Etter en massiv leteaksjon høsten 1982 i Bergen der 130 mannskaper deltok fant man en kjole som tilhørte den savnede May Britt Jensen etter at Westerlund hadde pekt ut et sted der hun «kunne se noe som hadde med saken å gjøre». Den savnede kvinnen ble ikke funnet.
Ifølge Mikkel Falck, søskenbarn av den svenske TV-journalisten Cats Falck som forsvant i 1984, var det Westerlund som utpekte stedet der Falck og hennes venninne Lena Gräns ble funnet i Hammarbykanalen ved Stockholm. Etterforskningsleder Eric Skoglund skal i 1997 ha uttalt at det ble lett på funnstedet etter tips fra en synsk kvinne i Norge.
I mars 1997 ble Allers dømt i en injuriesak etter en spådom fra Westerlund der hun hadde forutsagt økonomisk kriminalitet og der kjente personer var navngitt. Ukebladet hadde gjengitt flere saker der de mente at spådommen stemte uten å kontrollere om personene virkelig var skyldige, noe de ikke var. Allers ble dømt til å betale 70 000 kr.
Vintereventyr

Vintereventyr (eng. Winter's Tales, dansk Vinter-Eventyr) er en samling av eventyr skrevet av den danske forfatteren Karen Blixen og utgitt den 10. oktober 1942 i Danmark (gitt ut i England samme år, og USA i 1943). Norsk utgave i 1942.
De elleve fortellingene i Vintereventyr har skjebnen som et gjennomgående tema og deres sentrale spørsmål dreier seg om hvordan mennesket står i forhold til skjebnen og hvorvidt mennesket kan endre tiden og skjebnen for å realisere egne livsmuligheter.
Vinterevventyr er skrevet etter inspirasjon fra blant andre William Shakespeare og hans verk The Winter's Tale.
Polyachus

Levevis

Hettebladbiller er særlig aktive i varme og solskinn.

Utbredelse

Slekten er utbredt i Australia.
Fylkesvei 3984

Fylkesvei 3984 går mellom Storåker og Aurebekk i Mandal kommune. Veien er 1,2 km lang.
Frem til 2019 hadde veien betegnelsen Fylkesvei 233.
Hasihin Sanawi

Meritter

Ved Paralympiske sommerleker 2012 i London fikk han sølv individuelt med buetypen recurve, i klassen W1/W2. I plasseringsrunden fikk han bare 19. beste poengsum av de 24 som deltok, med 559 poeng. Han kom seg likevel videre i turneringen, og i kvartfinalen slo han sørkoreanske Jung Young Joo 6-4, og i semifinalen slo han iranske Ebrahim Ranjbarkivaj 6-5. I finalen tapte han 6-5 for italienske Oscar de Pellegrin. 
Han deltok også i lagkonkurransen, men Malaysia ble der slått ut av Tyrkia i 1/16-finalen, med poengsummen 197-190. Sanawi deltok der sammen Mohd Zafi Rahman Mat Saleh og Zulkifli Mat Zin.
Belinda (sigar)

Belinda er et cubansk sigarmerke, etablert i 1907. Tobakken produseres av Vuelta Arriba, noe som opprinnelig fant sted på La Coronafabrikken.
Den blir i dag håndrullet i Confradi i Honduras, under oppsyn fra sigarmesteren Estelo Padron.
Gjennom natten

Gjennom natten er en roman av den norske forfatteren Stig Sæterbakken. Boken ble utgitt i 2011 og var forfatterens siste roman.
Romanen handler om tannlege Karl Meyer som opplever sitt livs verste redsel da sønnen, Ole-Jakob, tar sitt eget liv. Det tragiske dødsfallet danner utgangspunktet for en mangetydig og rikt forgrenet roman som stiller grunnleggende spørsmål ved erfaringen. Hva gjør sorg med et menneske? Hvordan leve videre med smerten fra et uoverkommelig tap? Hvor langt kan en mann drives i sin fortvilelse og savnet etter et mistet barn?
Dagbladet omtale boken som «Svart, skånselsløst mesterstykke fra Stig Sæterbakken». Boken ble tildelt P2-lytternes romanpris 2011 og Ungdommens kritikerpris 2011.
Race

Handling

Friidretsstjernen Jesse Owens overvinner all motgang og vinner fire gull under sommer-OL 1936 i Berlin.
Salem Al-Dawsari

Landslaget

Han ble tatt ut i Saudi-Arabias tropp til VM i fotball 2018 i Russland.
Air Livonia

Air Livonia er et lite flyselskap med base i Pärnu i Estland. Flyselskapet driver rutetrafikk mellom Pärnu og Ruhnu, Kihnu og Kuressaare, og også chartertrafikk.
Air Livonia bruker små tomotors Antonov An-28-fly som kan lande på de korte flystripene på Ruhnu og Kihnu. Flyene har plass til 18 passasjerer. Flyselskapet har også eldre fly av typen Antonov Antonov An-2.
Flyselskapet ble startet i 1994 under navnet Baltic Aeroservice.
Nettstedet Baltic Stand By  meldte 3. februar 2006 at Air Livonia vil stoppe ruteflygningene til Ruhnu og Kihnu i april 2006.
Flystyrten i Bråstadskogen i 1945

Flystyrten i Bråstadskogen i 1945 var flystyrten av Royal Air Force-flyet Short Stirling Mk. IV – LJ 888, nedskutt av tyske jagere under andre verdenskrig natt til 31. mars 1945.

Oppdraget

Flyet, som var et fire motors bombefly som var ombygd for transportoppdrag, tok av fra RAFs flybase i Shepherds Grove i Suffolk i England kvelden 30. mars. Det var på sitt 16 tokt, lastet med våpen, utstyr og store mengder sprengstoff. Det hadde fått fjernet mye av bevæpningen grunnet at man ønsket å ha med mest mulig last. Dette gjorde at det var et lett bytte for tyske nattjegere (Junkers Ju 88) da det kom inn over kysten ved Tvedestrand.
Flyet var kun bevæpnet med haleskyts med fire Browning M1917 maskingevær i kaliber .30-06 Springfield, mens Ju 88-ene var bevæpnet med en MG FF 20mm maskinkanon og to MG 17 maskingevær, en modell (Ju 88G) hadde to MG 151 15mm maskinkanoner istedenfor den ene MG FF. Målet for LJ 888 var droppsone 318 ved Damtjern, omtrent 35 km vest/sørvest for Larvik. Mottaker var Milorg distrikt 17.
Sjokoladesaus

Sjokoladesaus er en dessertsaus basert på mørk sjokolade eller på kakaopulver. Sausen brukes først og fremst på iskremdesserter, men kan etter smak og behag også brukes til puddinger, krem- eller kakedesserter, eple- eller pæredesserter, og som tilsetninger i andre sammenhenger som i kaffedrikker, i sjokoladekrem eller i milkshake.
Hjemmelaget sjokoladesaus består vanligvis av kakaopulver, sukker, vaniljesukker (eller mørk sjokolade og sukker) og kremfløte som smeltes og røres sammen til det når kokepunktet. Smør tilsettes for å få en blank og delikat saus. Det finnes likevel andre varianter, en barista som skal bruke sausen som smakstilsetning til kaffedrikker vil nok bruke en oppskrift der smøret er byttet ut med sirup og espresso-kaffe for å få riktig konsistens. Til iskremdesserter kan det meste av smøret erstattes med kokosfett for å få en saus som lettere stivner på iskremen.
Ferdiglaget sjokoladesaus på plastflaske finnes idag i alle dagligvareforretninger.
Simonstorp

Simonstorp er et tettsted i Norrköping kommune i Östergötlands län i Östergötland i Sverige. I 2010 hadde tettstedet 258 innbyggere. Simonstorp ligger cirka 23 kilometer nord for Norrköping.
Los Zetas

Los Zetas er en meksikansk kriminell gruppering som var en integrert del av Golf-kartellet, men har gradvis fjernet seg fra dem og opererer nå på selvstendig basis. De driver med organisert narkotikatrafikk. Deres hovedområder er delstaten Tamaulipas, men de har også utvidet aktiviteten til Nuevo León og Coahuila. Aktiviteter fra gruppen er også observert i delstatene San Luis Potosí, Veracruz, Michoacán, Guerrero, Zacatecas og Sonora.
Los Zetas er kjent for sin voldelighet som et av de voldeligste narkotikakartellene i Mexico. Store deler av kartellets medlemmer er avhoppere fra de meksikanske sikkerhetsstyrkene.
15. juli 2013 ble lederen Miguel Ángel Treviño Morales (40), sammen med finanslederen av kartellet, arrestert av meksikansk politi.
Nasjonalsosialistenes bokbrenning

Nasjonalsosialistenes bokbrenning var en kampanje iverksatt av myndighetene i det nasjonalsosialistiske Tyskland for å brenne bøker som ikke var i samsvar med nasjonalsosialistisk ideologi. Aksjonen ble gjennomført av SA, partiets «stormtropper», og nasjonalsosialistiske ungdoms- og studentorganisasjoner i rituelle seremonier flere steder i Tyskland 10. mai 1933. Totalt ble det brent om lag 25 000 bøker fra 2 500 forfattere, hovedsakelig jødiske, blant andre Heinrich Mann, Heinrich Heine og Karl Marx. Også den norske nobelprisvinneren Sigrid Undset opplevde å få sine bøker brent.

Bakgrunn

I 1933 begynte propagandaminister Joseph Goebbels arbeidet med å ensrette kulturvirksomheten slik at den ble i samsvar med nasjonalsosialistiske mål. De nye myndighetene begynte utrenskingen av jødiske kulturorganisasjon og andre som ble ansett som suspekte. De tyske studentene stod i første linje i denne nasjonalsosialistiske bevegelsen.  Ultranasjonalismen og antisemittismen stod sterkt i middelklassen og særlig var motstanden mot Weimar-republikken (1919–1933) stor blant studentene.

Litterære ettervirkninger

Under talen ved bokbrenningen i Berlin annonserte Goebbels at «sjelen til det tyske folk kan uttrykke seg igjen. Flammene opplyser ikke bare om enden på en gammel æra, de lyser også opp for en ny.» Goebbels flyttet kontrollen over litteraturen over til sitt eget departement. Departementet satte raskt opp standarder for hvordan forfattere skulle skrive. Litterære verk måtte skrives innen følgende fire kategorier: Fronterlebnis, om krigens kameratskap; Weltanschauung, for å gjenspeile det nasjonalsosialistiske verdenssyn; Heimatroman, om tysk nasjonalromantikk; og Rassenkunde om det nasjonalsosialistiske rasesyn.
Mindaridae

Levevis

Mindaridae lever på bartrær, særlig på graner (Picea spp.). Angrepene får nålene til å krølle seg og barken på kvistene blir ruglete. Ved kraftige angrep kan granenes tilvekst bli redusert, men ofte skjer det bare kosmetisk skade. Dette kan likevel være svært problematisk ved dyrking av gran for juletreproduksjon.

Fossiler

Mindaridae er den eneste bladlus-gruppen der det er kjent nesten like mange fossile som nålevende arter – det er beskrevet seks fossile arter men bare fem nålevende. Minst tre arter er kjent fra baltisk rav, som stammer fra eocen-tiden. Én art, Mindarus harringtoni, ble nylig beskrevet fra et fossil kjøpt på auksjonssiden eBay og det ble vurdert å kalle arten Mindarus ebayi.
Oratorianerne

Oratorianerne (Orat.) er en katolsk kongregasjon som ble grunnlagt av Filippo Neri i Roma, Italia i 1548.
Elisabeth Teige

Elisabeth Cathrine Teige (født 7. desember 1980) er en norsk operasanger fra Ålesund i Møre og Romsdal. 
Hun er utdannet ved NTNU, Institutt for musikk i Trondheim, Operahøgskolen og Kunsthøgskolen i Oslo. 
Elisabeth Teige har samarbeidet med dirigenter som John Fiore, Oleg Caetani, Pier Giorgio Morandi, Pierre-Andre Valade, Sebastian Weigle, Alexander Soddy og Ádám Fischer. Hun debuterte på Den Norske Opera & Ballett i 2015 med rollen som Senta i Den flygende hollender, en rolle hun også har sunget ved blant annet Oper Frankfurt, Deutsche Oper, Theater Lübeck og Bergen Nasjonale Opera. Hun har dessuten sunget ved blant annet Semperoper og Nationaltheater Mannheim. 
Teige spesialiserer seg innen det dramatiske sopranfaget.
21 Guns

21 Guns er et hardrock-band fra 1991.
Bandet ble startet av Thin Lizzy gitarist Scott Gorham, bassist Leif Johansen og trommeslager Mike Sturgis. De fikk med seg vokalist Tommy La Verdi som kom fra bandet A=440. På bandets andre musikkalbum i 1997, Nothing's Real, var La Verdi byttet ut med tidligere vokalist fra Sons of Angels, Hans-Olav Solli. Bandet ble oppløst i 2000, og i 2002 ble det gitt ut ett nytt album med tidligere innspilte låter fra en demo, med La Verdi som vokalist. I 2008 slo Scott Gorham og Leif Johansen seg sammen igjen for å puste liv i bandet på nytt.
Sirex noctilio

Utseende

Kroppen er sylindrisk, uten en innsnørt «midje» og mellom 10 og 44 millimeter. Hodet er bredest bak øynene. Antennene er svart og trådformet. Eggleggningsrøret er kraftig og ganske kort. Vingene er svakt rødbrune med tydelig årenett. 
Hannens bakkroppen er oransje på midten, foran og bakerst er den svart. Beina er oransje bortsett fra de bakerste som er tykkere enn de andre og har svart farge.
Hunner har blålig, skinnende metallisk kropp. Beina er oransje. Hanner har også metallisk blålig farge på hodet og bryststykket. Hunner har en beholdere (mycetangier) med et «slim», i eggleggningsrøret. Dette slimet har soppsporer, av barksopp, i form av gjærceller. Litt av dette kommer på eggene når de legges.
Larvens kropp er sylindrisk, den mangler bukføtter og beina er svært korte.

Levevis

Sirex noctilio finnes i åpen barskog. Hanner begynner ofte å fly noen dager tidligere enn hunnene.
Dersom hunnen legger ubefruktede egg vil de klekke som hanner. Hunnene legger egg i bartrær. Eggene legges i små grupper noen millimeter inn i treet. 
Larven er radikalt forskjellige fra de voksne, både i levevis og i kroppsbygning. Sammen med egget fulgte det med noen soppceller av en tredrepende barksopp. I Norge er det særlig soppartene Amylostereum areolatum,  granlærsopp (Amylostereum chailletii) og einerlærsopp (Amylostereum laevigatum).  Disse begynner å spire til sopphyfer som produserer enzymer og treverket blir brutt ned. Den nyklekte larven får lett tilgang på mat, nedbrutt treverk, på grunn av soppen. De gnager i treet og soppen følger etter. Etterhvert som larven gnager utvider gangen seg i bredde. Bak larven ligger det igjen trespon og avføring. Like før puppestadiet lager larven et lite puppekammer omtrent 2 cm inn i treet.
Sirex noctilio tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Mellom larvestadiet og det voksne stadiet er et puppestadium,  en hvileperiode, der vepsens indre og ytre organer endres.  Larvens bøyelige og myke kropp omdannes til en puppe med et hardt skall. Når skallet er hardt begynner omdanningen fra larve til den voksne (imago) barvepsen. De indre organer brytes i varierende grad ned til en cellemasse.  En omorganisering skjer og dyret bygges opp igjen.  Puppeperioden varierer etter temperaturen. Hele utviklingen fra egg til voksen tar 2-3 år.

Utbredelse

Sirex noctilio har vid utbredelse og finnes i store deler av Europa, Asia, Nord-Afrika og Nord-Amerika og Australia.
Søramerikansk U20-mesterskap i friidrett 2013

Søramerikansk U20-mesterskap i friidrett 2013 ble arrangert fra 18. til 20. oktober 2013, på Estadio Jaime Zapata i Resistencia i Argentina.

Medaljevinnere

Komplette rsultater ble publisert:
Welcome to Jimbo Jambo Land

Welcome to Jimbo Jambo Land er et musikkalbum med Jolly Jumper & Big Moe, utgitt i 2010.
Lesley Scott

Lesley Scott er den første kvinnen som ble kreditert som manusforfatter på den britiske science fiction-serien Doctor Who. Hun ble kreditert som medforfatter på historien The Ark (1966) selv om hun ikke bidro med noe i manuset. Hun ble kreditert etter at Paul Erickson, som skrev historien, ba om det via sin agent. Han ville, for årsaker som ikke er klare, ha sin daværende kone som medforfatter på historien. Hun fikk dog ikke en del av opphavsrettighetene til historien.
Hun forble den eneste kvinnen kreditert som forfatter av en Doctor Who-historie frem til 1983 da Barbara Clegg skrev Enlightenment. Hun er ikke en profesjonell forfatter og har ikke skrevet noe annet.
Pølle

Pølle eller ankelpølle er en liten, hard pute til bruk i f.eks. sofa. I konkurranseskyting med rifle er det en rund pute som brukes for å støtte og avlaste ankelen i knestående skytestilling.
Polymyositt

Forekomst

En norsk forskingsstudie viste at vanligste alder for diagnosen var 60-69 år. Forekomst (prevalens) var 8,7/100.000 som tilsier ca 450 tilfeller i Norge. Sykdommen defineres derfor som sjelden.

Symptomer og funn

Polymyositt begynner gradvis over uker-måneder og nesten utelukkende i voksen alder, mens dermatomyositt forekommer oftere også blant barn. Polymyositt karateriseres i hovedsak av økende svakhet i de proksimale muskelgruppene som omfatter lår og overarmer. Dette kan etterhvert føre til vanskeligheter med å reise seg fra huk-sittende, fra en stol eller gå opp trapper. I langt fremskreden grad er falltendens vanlig. Smerter i muskler er ikke helt typisk, men forekommer hos ca 40% og mange har leddsmerter.

Etiologi og patogenese

Årsaken til at sykdommen oppstår er ukjent. Man har imidlerid observert at det er kroppens egne lymfocytter som skaper betennelsestilstanden, og sykdommen klassifiseres derfor som autoimmun.

Hypoteser

Det er fremsatt en hypotese om at sykdommen utløses av en skade som frigjør antigener fra musklene. Disse antigenene blir deretter absorbert av makrofager og presentert for CD4+ lymfocytter. Disse produserer da interferoner (IFN-γ) som stimulerer ytterligere makrofager og utskillelse av ytterligere inflammatoriske substanser (interleukin-1, tumornekrosefaktor etc.).
En annen viktig komponent i polymyositt er den økte presentasjonen av HLA-proteiner på muskelcellene. Disse gjenkjennes av CD8+ (cytotoksiske) T-lymfocytter som svarer med å drepe cellene.

Behandling

Etter at man fant gode medisinske behandlingsmetoder, har dødeligheten sunket fra 50% til under 10%. Standard mortalitetsrate (dødlighet sammenlignet med øvrig befolkning) er beregnet til 2,4. Vanligste sykdomsrelaterte dødsårsaker er lungekomplikasjoner og infeksjoner. Behandlingen innebærer både medikamenter, fysioterapi og egentrening.

Fysioterapi

Det er viktig å motarbeide atrofi og kontrakturer av musklene, spesielt hos de som er mye plaget av muskelsvakhet og kalsinose. Treningen innebærer tøying av musklene, samt styrketrening når betennelsestilstanden kommer under kontroll .
OpenID

OpenID er en enkel identifikasjonsmekanisme som ble laget av Brad Fitzpatric for LiveJournal. Det består av et distribuert, desentralisert nettverk, hvor ens identitet er en URL som blir verifisert av en annen tjener som støtter protokollen. Den er en del av Yadis-familien med protokoller.
På sider som støtter OpenID, trenger ikke brukere å registrere seg med et eget brukernavn og passord for å få tilgang, og dermed få en konto å holde styr på for hver ny side man besøker. I stedet autentiseres man via en side som støtter OpenID. Den siden kan deretter gi en deklarasjon av brukerens identitet til andre OpenID-støttede internettsider. Filosofien er annerledes enn ved enkeltinnlogginger, hvor autentisering spiller en viktig rolle, fordi OpenID ikke er avhengig av en trust-mekanisme. Derfor er ikke OpenID ment for internettsider med sensitiv informasjon (som for eksempel nettbanker, internetthandel, og lignende).
Spesielt kommer dette til nytte i forhold til kommentering i weblogger, som i utgangspunktet er desentralisert, hvor man gjerne bare skriver inn navn og e-post før man får publisert kommentaren. Dette problemet løses med OpenID. Ingen hindres derimot i å hevde at de er noen andre enn de virkelig er ved å sette opp en OpenID-tjener som nettopp hevder det, men systemet hindrer en i å benytte andres identitet mens man samtidig slipper problemet med at man må ha mange brukerkontoer.
Hittil er protokollen blant annet støttet av LiveJournal (og andre nettsteder som bruker LJ-programvaren, som GreatestJournal og DeadJournal), Blogger, Moveable Type, TypeKey, LifeWiki, ClaimID, Zooomr og Schtuff. Flere programmer og nettsteder som for eksempel WordPress og NRK forventes å støtte den snart.
Litecoin

Historie

Litecoin ble lansert via en open-source klient på GitHub den 7. oktober, 2011 av Charles Lee, en tidligere Google Ansatt. Det var et avkom til Bitcoin-Qt klienten, der eneste forskjellene var mindre blokk-genererings-tid, større antall mynter, annen hashing algoritme og en litt modifisert GUI.

Lommebøker

Den mest vanlige lommeboken i dag er Litecoin-Qt for Linux, Windows og Mac. Litecoin-Qt er en offline lommebok. En light lommebok er under utvikling og vil bli lansert snart.
19. januar 2014, ble Litecoin Android Wallet lansert.

Veksling

Per 2014 har det vært mange markedsvekslinger som har hatt med Litecoin å gjøre, den største er BTC-E. De fleste markedene tillater bare BTC/LTC handel, men det er tre marked som også tillater LTC/USD og LTC/EUR handel.
Ágrip Jökuldœla sögu

Ágrip Jökuldœla sögu («Utdrag fra Jøkuldalens saga») er et kort avsnitt sagatekst av uvisst opphav. Det fremstår som et bruddstykke fra islendingesaga med handling fra landnåmstiden. Tekstens opprinnelse er ukjent, og sagaen har blitt beskrevet som «Angiveligt et sent affattet brudstykke (ca. en side) af en ellers ukendt saga. Teksten omtales perifert hos Finnur Jónsson men ikke hos Jónas Kristjánsson og Simek/Pálsson. Den regnes dog med i Guðni Jónssons store værk 'Íslendinga sögur'».
Neanthophylax

Utseende

Middelsstore (ca. 13-18 millimeter), kraftige, rødbrune til svarte trebukker, dekkvingene kan være lysere. Antennene er tynne og litt kortere enn kroppen. Pronotum er avrundet sekskantet, smalere enn dekkvingene som er litt avsmalnende bakover til jevnbrede, ganske tett og kraftig punkterte. Beina er middels lange og tynne.

Levevis

De aller fleste blomsterbukkene har larver som lever i død ved, men det finnes også enkelte som lever i urter, i nedfalne kongler etc. Ingen angriper levende planter. Disse artene går i ved av bartrær. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Artene er utbredt i det vestlige USA.